ROBOR, indicele în funcţie de care sunt calculate ratele în lei, a scăzut astăzi de la 1,80% la 1,79. Este prima scădere după 15 zile consecutive de creştere

ROBOR la 3 luni este indicatorul principal în funcţie de care se calculează dobânzile variabile la creditele în lei.

ROBOR se stabileşte pe baza informaţiilor furnizate de primele 10 bănci din piaţă. Unele bănci au câteodată surplus de bani (lichidităţi), iar altele au nevoie de bani. Aşadar, băncile se împrumută una pe cealaltă, în funcţie de nevoi, iar la aceste împrumuturi aplică dobânzi.

Indicatorul a mai atins nivelul de 1,8% în 25 noiembrie 2014. În 25 octombrie 2016, indicele avea valoarea de 0,69%.

Guvernatorul BNR Mugur Isărescu explica ieri creșterile ROBOR printr-un deficit de lichiditate pe piață. În consecință Banca națională a decis să injecteze lichiditate, măsură ale cărei efecte au început să se vadă astăzi.

ROBOR (Romanian Interbank Offer Rate) este rata medie a dobânzii pentru creditele în lei acordate pe piaţa interbancară, iar creşterea acestui indicator va duce la un avans al ratelor în cazul creditelor în lei.